da de da de da de fi en en en sv da nl de bar da da da da fr da da da en da da da da da da da da de da da da de de da da es da da it da de
Karaktersag tæt på løsning | Dansk Skoleforening for Sydslesvig e.V.
Skoleforeningen ser efter et møde med to ministerier i København optimistisk på mulighederne for at finde en løsning til gavn for sydslesvigske studenter.
Flensborg/København. - Jeg er overbevist om, at der er kommet en afgørende åbning i sagen. Vi rejser i hvert fald hjem med en helt anden positiv fornemmelse, end det var tilfældet tidligere.
Direktør for det danske skolevæsen i Sydslesvig, Anders Molt Ipsen, var ovenud glad og tilfreds efter et godt halvanden timer langt møde om den såkaldte karaktersag med embedsmænd i både undervisnings- og forskningsministeriet tirsdag i København.
- Vi havde et godt og konstruktivt møde og har fået lovning på, at de to ministerier nu vil arbejde videre på sagen i et forsøg på at finde muligheder for at give studenter fra Sydslesvig en form for mindretalsbonus ved omregning af deres tyske karaktergennemsnit til den danske karakterskala, fortæller Anders Molt Ipsen.
Problemet opstod i sommer, da de danske myndigheder meddelte, at de ikke længere ville fastholde den særlige karakteromregning af en sydslesvigsk studentereksamen til brug for det danske optagelsessystem til de videregående uddannelser.
Fremover skulle sydslesvigske studerende som følge af gældende EU-regler sidestilles med alle andre gymnasieelever fra Tyskland. Det medførte lavere gennemsnitskarakter til stor utilfreds syd for grænsen.
- Ministerierne gav udtryk for, at vore argumenter gav anledning til eftertanke, så jeg ser fortrøstningsfuldt på mulighederne for at finde en løsning, som begge sider kan leve med, siger Anders Molt Ipsen.
- Der er selvfølgelig en masse jura i sagen, da der skal udarbejdes en ordning, der ikke giver andre mulighed for at få lignende særregler som det danske mindretal, erkender han.
Skoleforeningens delegation bestod foruden direktøren for Skoleforeningen af rektorerne for de to danske gymnasier i Sydslesvig, Ebbe Rasmussen og Jørgen Kühl, samt lederen af skoleforeningens gymnasieafdeling, Olaf Runz.Mads Bruhn
Denne artikel gengives med venlig tilladelse fra Flensborg Avis. Køb et abonnement og læs mere.
En verden i krise
21. marts 2022Kære alle, Nu hvor vi lige troede, at de helt mørke skyer langsomt var ved at forsvinde, og vi endda kunne begynde at ane forårssolen, så rammer overfaldet ...
Dansk Skoleforening for Sydslesvig e.V.Stuhrsallee 2224937 Flensburg